Aalborg Håndbold har fået en ny mand til at vogte målet. Det er den 26-årige Aron Edvardsson, som er landsholdsmålmand på Island. Aron Edvardsson har en kontrakt med Aalborg Håndbold på et år. - Aron er en fuldgod erstatning for Westphal. Han minder både i spillestil og størrelse en del om Westphal og bliver en god makker til Andreas Palicka i målet, siger Jan Larsen, direktør i Aalborg Håndbold. Aron Edvardsson har i de seneste to sæsoner spillet i den svenske liga for Eskilstuna Guif. Han tager over i målet for Søren Westphal, som er blevet opereret for en skade i korsbåndet. - Jeg ser frem til at spille i den danske liga og være med på et hold, der altid er med i toppen af dansk håndbold, ligesom vi skal deltage i EHF Cuppen i næste sæson, siger Aron Edvardsson.

Opsummering:
Den islandske landsholdsmålmand Aron Edvardsson kommer til Aalborg Håndbold. Her har han fået en etårig kontrakt.